CK ฉายแววกำไรปี 61 โตเด่น จับตาผลเจรจา “ไฮสปีดเทรน” หนุน Backlog เพิ่ม
CK ฉายแววกำไรปี 61 โตเด่น จับตาผลเจรจาไฮสปีดเทรนเชื่อม 3 สนามบิน หนุน Backlog เพิ่ม
7 ก.พ. 2562

“ข่าวหุ้นธุรกิจออนไลน์” สำรวจข้อมูลและบทวิเคราะห์หุ้นบริษัท ช.การช่าง จำกัด (มหาชน) หรือ หุ้น CK หลังนักวเคราะห์มองว่าผลการดำเนินงานประจำไตรมาส 4/61จะเติบโตขึ้นอย่างโดดเด่น และแนะจับตาผลประมูลรถไฟความเร็วสูงเชื่อม 3 สนามบิน ซึ่งอยู่ระหว่างการเจรจาของรฟท.และกลุ่ม CP (โดย CK ถือ 5%) งหากกลุ่ม CP เป็นผู้ชนะ คาดเติมงานให้กับ CK ราว 5 หมื่นล้านบาท หนุนให้แตะระดับแสนล้านบาทอีกครั้งในรอบ 4 ปี
โดยนักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” CK ประเมินราคาเป้าหมาย 33 บาทต่อหุ้น คาดกำไรปกติไตรมาส 4/61 ที่ 315 ล้านบาท ดีขึ้นจากไตรมาส 4/60 ที่ขาดทุนจากการตั้งสำรองหนี้สงสัยจะสูญ
ทั้งนี้ยังคงประมาณการกำไรปกติปี 2561-2562 ที่ 1.76 พันล้านบาท (โต 17% เมื่อเทียบจากปีก่อน) และ 1.95 พันล้านบาท (โต 11% เมื่อเทียบจากปีก่อน) ตามลำดับ แม้มีความเสี่ยงจากความล่าช้าของกรอบเวลาประมูลหลังการเลือกตั้ง อาจส่งผลให้รายได้ปี 2562 มีโอกาสต่ำกว่าที่บล.ฟินันเซีย ไซรัสคาด แต่การเติบโตของเงินลงทุนในบริษัทลูก  (BEM, CKP, TTW) จะเข้ามาช่วยหนุนให้กำไรปกติเพิ่มขึ้นได้แม้ในกรณีเลวร้ายที่ไม่มีรายได้จากงานใหม่
พร้อมแนะจับตาผลประมูลรถไฟความเร็วสูงเชื่อม 3 สนามบิน ซึ่งอยู่ระหว่างการเจรจาของรฟท.และกลุ่ม CP (CK ถือ 5%) คาดเจรจาเสร็จกลางก.พ.2562 จากนั้นยื่นให้สำนักงานอัยการสูงสุด, คณะกรรมการ EEC และครม.อนุมัติเป็นลำดับสุดท้าย คาดเซ็นสัญญามี.ค.2562 ซึ่งหากกลุ่ม CP เป็นผู้ชนะ คาดเติมงานให้กับ CK ราว 5 หมื่นล้านบาท (สมมติแบ่งงานโยธา CK:ITD ในสัดส่วน 50:50) ช่วยปลดล็อคความกังวลกับงานในมือที่อยู่ในระดับไม่สูง ณ ม.ค. 2562 คาดอยู่ที่ 4.8 หมื่นล้านบาท หนุนให้แตะระดับแสนล้านบาทอีกครั้งในรอบ 4 ปี
ส่วนนักวิเคราะห์ บล.ไอร่า ระบุในบทวิเคราะห์ มองว่าเป็น “โอกาสสะสม” หุ้น CK ประเมินราคาเป้าหมาย 32.50 บาทต่อหุ้น และมองว่า CK เป็นหุ้นเด่นสำหรับเดือนก.พ.2562 ด้วย โดยภายใต้โครงการต่างๆ ที่อยู่ในแผนของกระทรวงคมนาคม ทั้งการเปิดประมูล และขออนุมัติ ครม. มูลค่ารวมกว่า 650,000 ล้านบาท ในช่วงไตรมาส 1/62 คาดจะทยอยเข้ามาในช่วงครึ่งหลังปี 2562 ทำให้คาดยังเป็นโอกาสในการเข้าสะสม
ทั้งนี้ คาดว่า Backlog ของ CK มีแนวโน้มดีขึ้นจากสิ้นปี 61 คาดอยู่ที่ 47,000 ล้านบาท หลังลงนามงานก่อสร้างโครงการรถไฟความเร็วสูงเชื่อม 3 สนามบิน ในช่วงครึ่งแรกปี 2562 พร้อมยังมีความน่าสนใจจากบริษัทที่ร่วมลงทุน ซึ่งเป็นช่วงเวลาที่เข้าสู่เก็บเกี่ยวผลประโยชน์ หลังปรับโครงสร้างหลายปีที่ผ่านมา คาดกำไรสุทธิไม่ต่ำกว่า 2,000 ล้านบาท
ขณะเดียวกันนักวิเคราะห์ บล.เคจีไอ (ประเทศไทย) ระบุในบทวิเคราะห์ แนะนำ “ซื้อ” CK และปรับเพิ่มราคาเป้าหมายเป็น 32 บาทต่อหุ้น จากเดิมที่ 30 บาท ซึ่งส่วนใหญ่มาจากพอร์ตการลงทุนของบริษัท มองว่ากระแสข่าวบวกในระยะสั้นจากการเซ็นสัญญา (มีนาคม 2562) โครงการรถไฟความเร็วสูงจะช่วยหนุนราคาหุ้น จึงชอบการลงทุนของ CK ที่สร้างกำไรให้บริษัทมากถึง 70% ของกำไรในปี 2562-63
ทั้งนี้ยังคาดว่ากำไรจากธุรกิจหลักของ CK ในไตรมาส 4/61 จะอยู่ที่ 309 ล้านบาท (โต 44.1% เมื่อเทียบจากปีก่อน) โดยมาจากรายได้ equity income ที่เพิ่มขึ้นจาก Bangkok Metro Expressway (BEM.BK/BEM TB)
ขณะที่คาดว่าอัตรากำไรขั้นต้นจะทรงตัวอยู่ที่ 9% ซึ่งคาดว่ากำไรจากธุรกิจหลักในปีนี้จะอยู่ที่ 1.7 พันล้านบาท (ลดลง 4% เมื่อเทียบจากปีก่อน) ต่ำกว่าประมาณการของ บล.เคจีไอ (ประเทศไทย) 5.5% จึงปรับประมาณการกำไรหลักปี 2561 ลง 5.5%
อย่างไรก็ตามได้ปรับเพิ่มประมาณการกำไรปี 2562-63 ขึ้นอีก 16.9% และ 20.1% ตามลำดับ จากแนวโน้มที่สดใสของธุรกิจสัมปทาน โดยนอกจากโครงการรถไฟความเร็วสูงซึ่งกำลังอยู่ในช่วงของการเจรจาเงื่อนไขของสัญญา (CK ถือหุ้น 5% และ BEM ถือหุ้น 10%) คาดว่าโครงการภาครัฐอื่นๆ อย่างเช่น ทางด่วนพระราม 3 – ดาวคะนอง (3 หมื่นล้านบาท) และรถไฟฟ้าสายสีส้มตะวันตก (งานใต้ดิน มูลค่า 1.4 แสนล้านบาท) จะคืบหน้าไปสู่ขั้นของการออก TOR และเปิดประมูลได้ในครึ่งหลังปี 2562 ทั้งนี้ CK มีผลงานในอดีตที่แข็งแกร่งทั้งในส่วนของงานก่อสร้างทางด่วนและรถไฟฟ้าใต้ดิน ซึ่งทำให้บริษัทมีโอกาสสูงที่จะชนะประมูลโครงการใหม่